
De la opinie la participare: copiii din sistemul de protecție se 
pregătesc pentru consultările publice
În data de 11 septembrie 2026, începând cu ora 10:00, în Sala multifuncțională a Centrului Comunitar de Servicii pentru Copiii cu Dizabilități Petrești, a avut loc întâlnirea „VOCEA TA CONTEAZĂ – Vino să ne spui ce ai de spus!”, dedicată copiilor din sistemul de protecție specială. Întâlnirea a avut în primul rând un rol de informare și pregătire a copiilor pentru participarea la consultări publice și la procesele de decizie care îi privesc în mod direct, oferindu-le posibilitatea de a înțelege mai bine cum își pot exprima opiniile, cum pot formula propuneri și cum își pot susține punctele de vedere în dialogul cu autoritățile.

Întâlnirea a avut ca obiectiv încurajarea participării directe a tinerilor la luarea deciziilor care îi privesc, prin pregătirea lor pentru implicarea în consultările publice, precum și identificarea temelor, preocupărilor și propunerilor pe care aceștia le consideră importante. Dialogul a vizat atât experiențele și aspectele apreciate în serviciile de care beneficiază, cât și dificultățile întâmpinate, cu accent pe condițiile de viață, gestionarea resurselor personale, pregătirea pentru viața independentă și comunicare. Tot în cadrul întâlnirii, copiii și-au desemnat reprezentanții, care vor avea rolul de a susține și transmite opiniile și propunerile colegilor lor în viitoarele consultări publice.
Asigurarea nevoilor de bază

Alimentația s-a numărat printre temele discutate, copiii și tinerii semnalând aspecte privind calitatea și diversitatea meniurilor și propunând consultarea periodică asupra preferințelor alimentare, precum și actualizarea sumelor destinate hranei. Au fost abordate și situațiile în care resursele personale sunt folosite pentru cheltuieli de bază, precum și necesitatea unor opțiuni mai flexibile pentru achiziția de îmbrăcăminte și încălțăminte, adaptate preferințelor fiecărui copil.
Banii de buzunar și educația financiară

Participanții au semnalat insuficiența banilor de buzunar, fiind menționată în discuție suma de 150 de lei lunar. Limitările acestui buget au fost prezentate inclusiv din perspectiva participării la activități alături de prieteni și a riscului de a se simți excluși din grup. Discuțiile au evidențiat, totodată, importanța continuării educației financiare prin exerciții practice privind planificarea cheltuielilor, stabilirea priorităților și administrarea responsabilă a resurselor disponibile, inclusiv a burselor și a altor venituri personale.
Pregătirea practică pentru viața independentă

Copiii și tinerii au solicitat activități concrete care să îi pregătească pentru perioada de după ieșirea din sistemul de protecție. Au fost propuse sesiuni despre înțelegerea contractelor, închirierea unei locuințe, identificarea instituțiilor care pot oferi sprijin, recunoașterea riscurilor și modalitățile de protejare în situații dificile. În completare, au fost discutate orientarea profesională, redactarea unui CV, prezentarea la un interviu și accesarea oportunităților de educație și angajare. S-a evidențiat necesitatea ca pregătirea pentru autonomie să depășească deprinderile gospodărești și să includă capacitatea de a solicita ajutor, de a lua decizii și de a utiliza serviciile și resursele comunității.
Activități de dezvoltare, recreere și apartenență

Au fost propuse tabere de dezvoltare a abilităților de orientare și supraviețuire, de adaptare la situații dificile, ca modalități de dezvoltare a autonomiei, cooperării și încrederii în sine. De asemenea, s-a discutat despre organizarea unor vizite cu obiective educaționale clare, inclusiv la universități și instituții relevante pentru viitorul tinerilor. O intervenție a evidențiat nevoia unor activități comune mai consistente în perioada sărbătorilor, precum excursii scurte și momente organizate împreună, care să reducă sentimentul de singurătate și să întărească apartenența la grup.

Comunicare și participare directă

Un rezultat important al întâlnirii a fost dorința copiilor și tinerilor de a menține legătura și de a discuta constant despre temele și ideile care îi preocupă, motiv pentru care au propus întâlniri periodice între reprezentanții lor și au stabilit modalități concrete de comunicare. A fost încurajată exprimarea liberă și respectuoasă a opiniilor, inclusiv a nemulțumirilor, fără teama de a greși sau de a fi judecați. Reprezentanții instituției au accentuat rolul copiilor în formularea și susținerea propriilor propuneri, activitatea fiind un exercițiu de participare activă la consultări publice. Instituției îi revine rolul de a facilita acest proces și de a sprijini pregătirea copiilor pentru dialogul cu autoritățile.

Aspecte apreciate și concluzii

Intervențiile au reflectat experiențe diferite între servicii. Reprezentanți ai copiilor din Focșani și Mărășești au apreciat sprijinul personalului, disponibilitatea pentru dialog, condițiile oferite și activitățile desfășurate, inclusiv taberele și colaborarea cu voluntarii Asociației “Ajungem Mari”. Aceste aprecieri au coexistat cu propuneri concrete de îmbunătățire. Interacțiunea a evidențiat necesitatea valorificării sistematice a opiniilor copiilor în evaluarea și dezvoltarea serviciilor. 
Propunerile formulate de copii și tineri reprezintă o bază importantă pentru dialogul viitor și pentru participarea lor la consultări publice. La fel de important este ca ei să afle ulterior ce s-a întâmplat cu ideile lor, ce poate fi pus în practică și care sunt pașii următori. Copiii nu trebuie doar ascultați. Trebuie informați, pregătiți și implicați, pentru că atunci când deciziile îi privesc, vocea lor trebuie să facă parte din decizie.

